KOMISIJOS ATASKAITA EUROPOS PARLAMENTUI IR TARYBAI Gruzijos pažangos įgyvendinant vizų režimo liberalizavimo veiksmų planą pirmoji ataskaita /* COM/2013/0808 final */





1. Pagrindiniai faktai 2012 m. birželio 4 d. pradėtas Europos Sąjungos (ES) ir Gruzijos dialogas vizų režimo liberalizavimo klausimais, kuriuo siekiama išnagrinėti visas sąlygas, susijusias su Gruzijos piliečių bevizėmis kelionėmis į ES. 2012 m. spalio 15 d. Taryba dar kartą patvirtino ES įsipareigojimą siekti „bendro tikslo – tinkamu laiku taikyti bevizį režimą su sąlyga, jei bus įvykdytos tinkamai valdomo ir saugaus judumo sąlygos“[1]. 2013 m. vasario 25 d. Tbilisyje Europos Komisija (toliau – Komisija) Gruzijos valdžios institucijoms pateikė vizų režimo liberalizavimo veiksmų planą (toliau – VRLVP). VRLVP sudaro keturi skyriai: 1) Dokumentų, įskaitant biometrinius duomenis, saugumas; 2) Integruotas sienų valdymas, migracijos valdymas, prieglobstis; 3) Viešoji tvarka ir saugumas; 4) Išorės santykiai ir pagrindinės teisės. Jame nustatyti du trečdaliai kriterijų: preliminarūs kriterijai, susiję su bendra politikos sistema (teisės aktai ir planavimas), kurie padės pasirengti tenkinti konkretesnius kriterijus (veiksmingas ir ilgalaikis susijusių priemonių įgyvendinimas). 2013 m. kovo 20 d. vyresniųjų pareigūnų, kuriems pavesta dialogo vizų režimo liberalizavimo klausimais priežiūros užduotis, posėdyje Gruzijos valdžios institucijos pristatė priemones, kurių jau imtasi siekiant įgyvendinti VRLVP, ir paaiškino, kokie bus tolesni veiksmai. Balandžio 5 d. Gruzija pateikė pirmą pažangos ataskaitą, kuri vėliau buvo atnaujinta ir vėl pateikta gegužės 8 d. Atlikusi preliminarų vertinimą, birželio 19 d. Komisija Gruzijos valdžios institucijoms išsiuntė rašytines pastabas dėl pažangos ataskaitos struktūros bei turinio ir nurodė, kad būtina pateikti visus susijusius įstatymus ir politikos dokumentus. Liepos 31 d. Gruzija pateikė gerokai pakeistą ataskaitos, kurioje padaryti redakcinio pobūdžio pakeitimai ir su turiniu susiję patikslinimai, versiją ir įvairių įstatymų bei politikos dokumentų. Spalio 9–11 d. dalyvaujant Europos Komisijos, ES valstybių narių ekspertams ir ES delegacijos Gruzijoje atstovams Tbilisyje atliktas patikrinimas vietoje. Per jį daugiausia dėmesio skirta skyriams, kurių srityje įgyvendinimo pažanga didžiausia, t. y. 1 ir 2 skyriams. 2. Metodika Remiantis VRLVP nustatyta metodika, Komisija informuoja Europos Parlamentą ir Tarybą apie Gruzijos padarytą VRLVP įgyvendinimo pažangą. Šia ataskaita pirmą kartą vykdomas šis įsipareigojimas. Šioje ataskaitoje pateikta faktinė informacija pagrįsta Gruzijos 2013 m. liepos 31 d. Komisijai pateikta ir vėliau atnaujinta pažangos ataskaita ir per ES atliktą patikrinimą vietoje gauta informacija. Vertinimas pagrįstas Komisijos tarnybų ir Europos išorės veiksmų tarnybos, įskaitant ES delegaciją Gruzijoje, atliktu dokumentų patikrinimu. Be to, 2013 m. spalio mėn. Komisijos pareigūnai ir nacionaliniai ekspertai atliko patikrinimą vietoje, per kurį įvertinti 1 ir 2 skyriuje nustatyti kriterijai. Todėl 1 ir 2 skyriaus kriterijų vertinimas yra išsamus, o 3 ir 4 skyrių kriterijų – preliminarus. Išsamesnis vertinimas bus atliekamas rengiant patikrinimus vietoje, kai bus padaryta didesnė pažanga siekiant tenkinti šiuos kriterijus. Ši ataskaita parengta laikantis VRLVP struktūros. Ataskaitos skyriuose, atitinkančiuose atskirus VRLVP skyrius, išvardijami visi susiję pirmo etapo (teisinis reglamentavimas ir planavimas) kriterijai. Skyriuose apibūdinama jų įgyvendinimo padėtis ir, kai įmanoma, atsižvelgiant į įgyvendinimo pažangą ir turimą informaciją, Gruzijos valdžios institucijoms teikiamos rekomendacijos. Ataskaitos galutiniame skyriuje pateiktas bendras vertinimas ir aptarti tolesni veiksmai. 3. 1 skyrius. Dokumentų, įskaitant biometrinius duomenis, saugumas Teisinės ir institucinės sistemos, kuria užtikrinamas civilinės būklės aktų ir jų registravimo proceso vientisumas ir saugumas, įskaitant visų Gruzijos piliečių registravimą bendrame ir saugiame elektroniniame gyventojų registre, taikant deramas apsaugos priemones, susijusias su griežčiausiais duomenų apsaugos standartais, konsolidavimas Teisingumo ministerijos Valstybės tarnybos vystymo agentūra (toliau – VTVA) yra pagrindinė įstaiga, atsakinga už civilinės būklės aktų registravimą ir asmens tapatybės bei kelionės dokumentų išdavimą. VTVA paslaugos teikiamos 65 regioniniuose biuruose. Nuo 2005 m. veikia bendra civilinės registracijos ir kelionės dokumentų duomenų bazė. 2007 m. pradėtas civilinės būklės aktų įrašų skaitmeninimas, tačiau dar būtina suskaitmeninti daug civilinės būklės aktų. 2008 m. visiškai automatizuotas visas civilinės būklės aktų registravimo procesas. Nuo 2008 m. taip pat veikia veido atpažinimo sistema ir duomenų bazėje šiuo metu saugoma apie 11 mln. nuotraukų. Nuo 1994 m. kiekvienam asmeniui, kuriam išduodama asmens tapatybės kortelė arba pasas, suteikiamas asmens kodas. Nuo 2008 m. asmens kodas registruojamas duomenų bazėje registruojant gimimą arba išduodant asmens tapatybės kortelę, jeigu pilietis gimęs iki 2008 m., arba registruojant gyvenamąją vietą. Paiešką duomenų bazėje galima atlikti pagal asmens kodą, vardą, pavardę, gimimo datą arba nuotrauką. Įstatymu nustatytos specialios sąlygos, kurios turi būti tenkinamos siekiant pasikeisti pavardę. Tačiau vardo keitimui apribojimų nenumatyta, todėl pasikeičia asmens tapatybė ir atitinkamai išduodamas naujas pasas arba kelionės dokumentas. Nors asmens kodas nesikeičia, jį patikrinti gali tik nacionalinės valdžios institucijos, nes atlikdamos išorės sienos kirtimo kontrolę ES valstybės narės neturi prieigos prie asmens duomenų, susietų su asmens kodu. Teisės aktais dėl įvairių procesų, susijusių su civiline registracija, organizavimo, įskaitant 2011 m. liepos 27 d. įsakymą Nr. 98, atskirtos priimamojo ir administracinio padalinio užduotys. Įdiegta įvairių kokybės kontrolės priemonių, įskaitant programinę įrangą, kuria bylos atsitiktinai priskiriamos administracinio padalinio darbuotojams ir taip mažinama korupcijos ir sukčiavimo galimybių. Tuo pačiu tikslu sistemoje atliekant kiekvieną veiksmą reikalaujama prisijungimo vardo ir taip užtikrinamas atsekamumas. Nuo 2012 m. gegužės mėn. galioja Asmens duomenų apsaugos įstatymas, kuriame nustatytos pagrindinės apibrėžtys ir principai. 2013 m. birželio mėn. paskirtas Asmens duomenų apsaugos inspektorius. Jo iniciatyva ekspertai šiuo metu tiria galimybes toliau tobulinti galiojančią teisės sistemą[2]. Todėl galutinis atitinkamų asmens duomenų apsaugos nuostatų vertinimas bus atliktas vėliau. Teisinės ir institucinės sistemos, pagal kurią išduodami automatizuotai nuskaitomi biometriniai pasai, visiškai atitinkantys griežčiausius ICAO standartus ir rekomenduojamą praktiką dėl saugaus tapatybės duomenų tvarkymo (civilinis registras ir pirminiai dokumentai), laikantis principo, pagal kurį vienam asmeniui išduodamas vienas dokumentas, įskaitant diplomatinius ir tarnybinius pasus, konsolidavimas Šiuo metu Gruzija išduoda dviejų rūšių pasus: ne biometrinius automatizuotai nuskaitomus pasus (nuo 2006 m.) ir biometrinius pasus (nuo 2010 m.), kurie išduodami gavus ES finansinę paramą. Pirmos rūšies pasai daugiausia išduodami konsulatuose; antros rūšies pasai išduodami Gruzijos teritorijoje. Šiuo metu nėra galimybės įvertinti teisinės sistemos, kuria reglamentuojamas pirštų atspaudų rinkimas ir susijusios išimtys, nes Gruzijos valdžios institucijos dar turi parengti teisinę priemonę[3]. Nebeleidžiama pratęsti pasų galiojimo termino; atitinkamos nuostatos panaikintos 2005 m. ir, Gruzijos valdžios institucijų teigimu, naujosios nuostatos įtvirtintos dekretu[4]. Anot Gruzijos valdžios institucijų, principas „vienas asmuo, vienas dokumentas“ įtvirtintas 2012 m. VTVA įsakyme[5]. Sąlygos, kuriomis asmenims leidžiama turėti daugiau nei vieną pasą, bus nustatytos įstatyme, kurį numatoma priimti 2013 m. lapkričio mėn. Įprasta tvarka reguliariai teikiami pranešimai Interpolo pamestų ir pavogtų pasų duomenų bazei. Abchazijoje ir Pietų Osetijoje (Cchinvalio regione) gyvenantiems asmenims iki šiol išduotos 233 neutralaus statuso asmens tapatybės kortelės ir 29 neutralaus statuso kelionės dokumentai[6]. Visiško perėjimo prie biometrinių pasų, įskaitant Gruzijos konsulatuose užsienio šalyse išduodamus pasus, ir visiško ICAO standartus neatitinkančių senų pasų panaikinimo aiškaus tvarkaraščio nustatymas Teisinę sistemą, kuria būtų reglamentuojamas perėjimas prie biometrinių pasų, išduodamų konsulatuose, ir ne biometrinių pasų panaikinimo planą numatoma priimti 2013 m. lapkričio mėn. Etikos kodekso ir mokymo programų, susijusių su kova su korupcija, saugiu asmens dokumentų tvarkymu ir duomenų apsauga, skirtų valdžios institucijų pareigūnams, atsakingiems už pasus, asmens tapatybės korteles ir kitus pagrindinius dokumentus, priėmimas Sukurta derama kovos su korupcija dokumentų saugumo srityje teisinė sistema. Galiojančios teisinės nuostatos įsigaliojo 2008 m.; šiuo metu jos performuluojamos ir tikimasi jas priimti iki 2013 m. pabaigos. Nors specialių mokymų programų, kuriomis daugiausia dėmesio skiriama kovai su korupcija ir jos prevencijai, nėra, VTVA du kartus per metus rengia vidaus mokymo seminarus. Taip pat veikia audito tarnyba, tirianti materialinės ir procesinės teisės pažeidimus ir korupcijos atvejus. Ši audito tarnyba tiesiogiai atskaitinga VTVA vadovui. Remiantis išdėstytomis išvadomis, Gruzijos valdžios institucijoms teikiamos šios su 1 skyriaus kriterijais susijusios rekomendacijos: · priimti teisės aktą dėl perėjimo prie biometrinių pasų išdavimo konsulatuose, ne biometrinių pasų panaikinimo planą ir nuostatas dėl antro paso išdavimo; · priimti VTVA dirbantiems pareigūnams skirtą elgesio kodeksą; · nustatyti visiško civilinio statuso registrų skaitmeninimo planą ir orientacinį tvarkaraštį; · toliau svarstyti vardo keitimo klausimą; · parengti visas susijusias teisines priemones dėl pirštų atspaudų ėmimo ir saugojimo, dėl draudimo pratęsti pasų galiojimo terminą ir dėl principo „vienas asmuo, vienas dokumentas“ įgyvendinimo; · teikti informaciją apie galimus asmens duomenų apsaugos režimo pakeitimus, susijusius su 1 skyriaus kriterijais. 4. 2 skyrius. Integruotas sienų valdymas, migracijos valdymas, prieglobstis 4.1. Integruotas sienų valdymas ES ir tarptautinius standartus atitinkančios teisinės ir institucinės sistemos, kuria užtikrinamas sienų valdymas ir veiksmingas visų su sienų valdymu susijusių agentūrų, visų pirma Policijos patrulių departamento, Pasienio policijos ir Pakrančių apsaugos pasienio policijos, tarpusavio bendradarbiavimas, konsolidavimas Per kelerius pastaruosius metus ankstesnę karinę sienų apsaugos sistemą Gruzija pertvarkė į Europos modeliu pagrįstą teisėsaugos sistemą. Sukurta tinkama teisinė ir institucinė sistema. Atitinkamos teisinės normos įtvirtintos Konstitucijoje, tarptautiniuose ir dvišaliuose susitarimuose, 1998 m. Gruzijos valstybinės sienos įstatyme, 2013 m. Policijos įstatyme,[7] 2006 m. Pasienio policijos įstatyme, 1998 m. įstatyme dėl jūrų erdvės, 1997 m. gynybos įstatyme, Prezidento dekretuose (pvz., 1999 m. dekrete dėl sienos režimo ir apsaugos taisyklių, 2008 m. potvarkyje dėl Gruzijos integruoto sienų valdymo strategijos ir kt.), 2012 m. vidaus reikalų ministro įsakyme dėl pasienio atstovų – įgaliotinių, 2013 m. įstatyme dėl tarptautinio teisėsaugos bendradarbiavimo ir įvairiuose bendruose įsakymuose, susitarimuose ir standartinėse veiklos procedūrose. Institucinės sistemos reforma pradėta dar 2004 m. Vidaus reikalų ministerijos Pasienio policijos departamentui ir Policijos patrulių departamentui bei Finansų ministerijos mokesčių tarnybai pavesta užduotis įgyvendinti Gruzijos integruotą sienų valdymą. Agentūrų tarpusavio bendradarbiavimas išsamiai reglamentuojamas, pvz., 2010 m. bendru vidaus reikalų ministro ir finansų ministro įsakymu dėl užduočių ir kompetencijos, 2010 m. bendru Gruzijos teisingumo ministro, užsienio reikalų ministro ir vidaus reikalų ministro įsakymu dėl keitimosi informacija, 2013 m. Vidaus reikalų ministerijos ir Finansų ministerijos susitarimo memorandumu dėl Vidaus reikalų ministerijos Policijos patrulių departamento, Pasienio policijos departamento ir Finansų ministerijos mokesčių tarnybos bendradarbiavimo sprendžiant su valstybinės sienos apsauga susijusius klausimus bendrųjų taisyklių. Tęsiama valstybinių sienų demarkacija. Užbaigta sienos su Turkija demarkacija, sukurtos Valstybinės sienos delimitacijos komisijos, nustatysiančios sienas su kitomis kaimyninėmis šalimis. Jau susitarta dėl 71 proc. sienos su Armėnija ir dėl 66 proc. sienos su Azerbaidžanu. Delimitacijos komisijų ir ekspertų grupių lygmeniu susitarta dėl 86 proc. sienos su Rusija, tačiau darbas sustojo dėl 2008 m. karinio konflikto. Užtikrinama sienų su Turkija, Armėnija ir Azerbaidžanu kontrolė. Siena su Rusija stebima tik iš dalies, Gruzijos valdžios institucijos nekontroliuoja sienos dviejose okupuotose teritorijose – Pietų Osetijoje[8] ir Abchazijoje[9]. Nacionalinės integruoto sienų valdymo strategijos ir veiksmų plano, kuriuose būtų nustatytas tvarkaraštis ir tolesnio teisės aktų rengimo, organizavimo, infrastruktūros, įrangos, pakankamų žmogiškųjų ir finansinių išteklių sienų valdymo srityje konkretūs tikslai ir tarptautinis bendradarbiavimas, priėmimas 2008 m. priimta ir 2012 m. iš dalies pakeista ES lėšomis remiama Integruoto sienų valdymo strategija (toliau – ISVS) yra pagrįsta Integruoto sienų valdymo modeliu. Strategijoje nustatyti tikslai, kurie turi būti įgyvendinti 2008–2013 m. laikotarpiu. Priėmus strategiją, Tarpinstitucinė darbo grupė parengė ISVS veiksmų planą, kuris patvirtintas 2009 m. Gruzijos ISVS labai išsami; ISVS ir veiksmų plane nustatyti siektini tikslai, aiškiai paskirstytos pareigos ir užtikrinama būtina priežiūra. ISVS ir veiksmų planu daugiausia dėmesio skiriama pajėgumų stiprinimui ir institucijų tarpusavio bendradarbiavimui. Gruzija įsipareigojusi palaikyti tarptautinį bendradarbiavimą sienų valdymo srityje. Ji bendradarbiauja su ES valstybėmis narėmis[10], kitomis šalimis ir tarptautinėmis organizacijomis. Didelė pažanga padaryta palaikant regioninį bendradarbiavimą su Turkija. Azerbaidžanui pateiktas susitarimo dėl pasienio atstovų veiklos projektas, pastaruoju metu aktyviau bendradarbiaujama su Armėnijos Sienos apsaugos tarnyba[11]. Taip pat parengtas bendradarbiavimo su Rusija teisinis pagrindas. Etikos kodekso ir mokymo programų, taip pat susijusių su kova su korupcija ir organizuotu nusikalstamumu, pagarba žmogus teisėms, prieglobsčio procedūromis ir kovos su kontrabanda priemonėmis, konkrečiai skirtų sienų apsaugos, muitinių ir bet kuriems kitiems su sienų valdymu ir (arba) priežiūra susijusiems pareigūnams, priėmimas 2013 m. gegužės mėn. Vidaus reikalų ministerija priėmė Policijos pareigūnų etikos kodeksą, kuris taip pat taikomas Pasienio policijos pareigūnams ir Policijos patruliams. 2013 m. balandžio mėn. Gruzijos mokesčių tarnybos generalinis direktorius priėmė Gruzijos muitinės pareigūnams skirtą Etikos ir elgesio kodeksą. Be to, 2013 m. gegužės mėn. Vidaus reikalų ministerija priėmė atskiras Pasienio policijos pareigūnams, Policijos patruliams ir sienos kirtimo punktuose dirbantiems pareigūnams skirtas instrukcijas. Jos susijusios su žmogaus teisėmis ir jomis nustatytos darbuotojų prievolės kyšininkavimo, organizuoto nusikalstamumo ir kitais atvejais. Vidaus reikalų ministerijos akademijai pavesta užduotis rengti pagrindinį įdarbintų pareigūnų mokymą, perkvalifikavimo ir su paaukštinimu susijusius kursus. Ši akademija taip rengia pagrindinį mokymą naujai įdarbintiems muitinės pareigūnams ir specializuotą mokymą muitinės pareigūnams (pvz., kelionės dokumentų tikrinimas). Pasienio policijos ir Policijos patrulių pareigūnų mokymo programos parengtos pagal ES ir JAV ekspertų rekomendacijas. Į Vidaus reikalų ministerijos akademijos mokymo programą įtraukta FRONTEX bendroji pagrindinė mokymo programa. Pagrindinio mokymo programas sudaro teoriniai ir praktiniai užsiėmimai. Specializuotas, ad hoc mokymas rengiamas tokiomis temomis kaip sienų kontrolės valdymas, kova su neteisėta migracija, organizuotu nusikalstamumu, kontrabanda, korupcija ir suklastotais dokumentais. Vidaus reikalų ministerijos akademija taip pat organizuoja mokymus Policijos pareigūnų etikos kodekso ir į visuomenę orientuotos policijos temomis, kurie apima santykius su nacionalinėmis, etninėmis ir religinėmis mažumomis. Siekdama skatinti mokymą darbo vietoje, akademija sukūrė mobilius mokymo skyrius. Nuo 2013 m. pradžios prailginta Policijos patrulių ir Pasienio policijos pareigūnams skirtų pagrindinių mokymo programų trukmė.[12] Be to, pastaruoju metu įtraukta naujų temų (pvz., pareigybinis nusižengimas ir piktnaudžiavimas tarnybine padėtimi, policija ir žiniasklaida, kova su prekyba žmonėmis ir narkotikais) ir siūloma daugiau tam tikro aukštesnio lygio mokymo programų (pvz., skirtų Pasienio policijos pareigūnams ir susijusių su žmogaus teisių apsauga, kova su organizuotu nusikalstamumu, prieglobsčio prašytojais ir pabėgėliais, kova su korupcija ir tarnybiniais nusižengimais). Remiantis išdėstytomis išvadomis, Gruzijos valdžios institucijoms teikiamos šios su integruoto sienų valdymo kriterijais susijusios rekomendacijos: · parengti naują daugiametę ISVS ir jos veiksmų planą, kurie apimtų laikotarpį po 2013 m., kad būtų remiamasi jau atliktu darbu. Svarbus būsimos ISVS komponentas turėtų būti pajėgumų stiprinimas, kad toliau būtų stiprinamas sienų, visų pirma „žaliosios sienos“, valdymas ir toliau stiprinami naudojimosi technologijomis, infrastruktūra ir įranga gebėjimai; · toliau dėti pastangas, kad su kaimyninėmis šalimis būtų palaikomas bendradarbiavimas; turi būti sudaryti būtini susitarimai, kad ateityje būtų pasirengta techniniam bendradarbiavimui pasienyje; tobulinti sienos apsaugos, muitinės ir visų kitų pareigūnų, susijusių su sienų valdymu ir (arba) stebėjimu, mokymą kuriant aukštesnio lygio mokymo programas, skatinti mokymą darbo vietoje daugiausia dėmesio skiriant e. mokymosi pajėgumams ir mobiliesiems mokymo skyriams; svarstyti galimybes dar labiau prailginti pagrindinių mokymo programų trukmę ir toliau plėtoti aukštesnio lygio mokymą. 4.2. Migracijos valdymas ES ir tarptautinius standartus atitinkančios migracijos politikos teisinės ir institucinės sistemos, įskaitant teisėtos ir (arba) darbo migracijos srityje, priemonių, kuriomis remiama užsieniečių integracija ir (savanoriškai arba ne grįžtančių) Gruzijos piliečių reintegracija ir kova su neteisėta migracija (įskaitant nuolatines pastangas sudaryti readmisijos susitarimus su pagrindinėmis kilmės ir (arba) tranzito šalimis ir neteisėtų migrantų nustatymą šalyje), konsolidavimas Kuriamas migracijos politikos teisinis pagrindas. 2013 m. spalio 30 d. Vyriausybė pritarė įstatymo dėl užsieniečių teisinės padėties ir asmenų be pilietybės projektui ir jis netrukus turėtų būti pateiktas parlamentui. Į įstatymo projektą įtrauktos nuostatos dėl teisėtos ir neteisėtos migracijos, taip pat dėl užsieniečių integracijos. Priėmus šį įstatymą taip pat reikės priimti apie 10 potvarkių, kad būtų nustatytas išsamus teisinis režimas. Sukurta tinkama migracijos politikos koordinavimo institucinė sistema. 2010 m. sukurta Valstybinė migracijos reikalų komisija. Ši komisija, kurią sudaro 12 kompetentingų ministerijų[13] atstovų, atsakinga už bendrą migracijos valdymo koordinavimą. Kovojant su neteisėta migracija planuojamos tolesnės paprastinimo priemonės. Įsigaliojus įstatymui dėl užsieniečių teisinės padėties ir asmenų be pilietybės ir 2013 m. Policijos įstatymui policijai bus suteikta galių nustatyti užsieniečių tapatybę ir juos tikrinti, taip pat vykdyti išsiuntimo procedūras. Bus įsteigta Vidaus reikalų ministerijai pavaldi Migracijos tarnyba, kuri bus atsakinga už kovos su neteisėta migracija koordinavimą. Pagal partnerystę judumo srityje ES lėšomis sukurtas Judumo centras, padėsiantis grįžtantiems Gruzijos migrantams reintegruotis. Centras rengs grįžtančių migrantų asmeninius reintegracijos planus, įskaitant verslo planus, ir prireikus teiks medicininę pagalbą ir laikiną būstą. Gruzija taip pat kuria laikino apgyvendinimo centrą, skirtą neteisėtai Gruzijos teritorijoje esantiems migrantams. Architektūriniai planai jau patvirtinti ir pastato statybos darbai turėtų būti pradėti 2013 m. lapkričio mėn. Centre galės apsigyventi iki 70 asmenų; pažeidžiamiems migrantams ir šeimoms bus taikoma speciali tvarka. Jau parengtas Apgyvendinimo centro įstatų projektas. Gruzija pasirašė readmisijos susitarimus su ES, Šveicarija, Norvegija ir Ukraina. ES readmisijos susitarimų įgyvendinimo protokolai pasirašyti su Bulgarija, Estija, Vengrija, Austrija, Belgija, Nyderlandais ir Liuksemburgu. Pasirengta protokolo pasirašymui su Slovakija; deramasi dėl protokolų su Čekija, Lietuva, Lenkija ir Portugalija. Diplomatiniais kanalais pradėtos derybos su Kipru, Prancūzija, Vokietija, Graikija, Italija, Ispanija ir Švedija. Parengtas readmisijos susitarimo, kuris bus pasirašytas su Danija ir Moldova, projektas. Gruzija taip pat pradėjo derybas dėl readmisijos susitarimų su Armėnija, Azerbaidžanu, Bangladešu, Baltarusija, Indija ir Pakistanu. Gruzija taip pat sukūrė Užsienio reikalų ministerijos koordinuojamą Elektroninę readmisijos atvejų valdymo sistemą, kurią finansuoja ES ir kuri įgyvendinama padedant Tarptautinei migracijos organizacijai. Nacionalinės migracijos strategijos, kuria siekiama veiksmingai įgyvendinti migracijos politikos teisinę sistemą, ir veiksmų plano, kuriame nustatytas tvarkaraštis, konkretūs tikslai, veikla, rezultatai, veiklos rezultatų rodikliai ir numatyta pakankamai žmogiškųjų bei finansinių išteklių, priėmimas Parengti 2013–2015 m. Gruzijos migracijos strategiją įgyvendinant partnerystės judumo srityje tikslinės iniciatyvos projektą Gruzijos valdžios institucijoms padėjo ES ekspertai. Strategija priimta 2013 m. kovo mėn., o jos veiksmų planas patvirtintas 2013 m. birželio mėn. Strategijoje daugiausia dėmesio skiriama tokioms sritims kaip neteisėtos migracijos prevencija ir kontrolė, teisėtos migracijos skatinimas, Gruzijos piliečių reintegracija ir Gruzijos prieglobsčio sistemos kūrimas. Veiksmų plane išvardyta konkreti veikla, nustatyti terminai ir paskirtos atsakingos valdžios institucijos ir įgyvendinimo partneriai. Migracijos mastui ir srautams stebėti skirto mechanizmo kūrimas, kad naudojantis bendra elektronine duomenų baze, kurioje kaupiami teisėtos ir neteisėtos migracijos duomenys, taip pat prieglobsčio prašytojų ir pabėgėlių duomenys, būtų galima reguliariai atnaujinti Gruzijos migracijos profilį, ir institucijų, atsakingų už veiksmingą tokių duomenų rinkimą ir analizavimą, kūrimas Pradėtas pirminis Bendros migracijos analitinės sistemos kūrimo etapas. Atitinkamos ministerijos ir tarnybos jau renka informaciją ir duomenis, susijusius su sieną kertančiais asmenimis, leidimais gyventi, vizomis ir jų galiojimo trukme, šalyje esančiais užsieniečiais, iš šalies išsiųstais užsieniečiais, užsieniečių įsteigtais juridiniais subjektais ir t. t. Pradėjus sistemai veikti bus renkama ir apdorojama tokia informacija. Vidaus reikalų ministerijoje sukurta ir šiuo metu bandoma elektroninė duomenų bazė, kurioje registruojami neteisėtų migrantų duomenys. Tikimasi, kad duomenų bazė pradės veikti įsigaliojus įstatymui dėl užsieniečių ir asmenų be pilietybės teisinės padėties, t. y. greičiausiai 2014 m. Iki šiol Gruzija jau yra parengusi 2005–2010 m. ir 2011–2013 m. migracijos profilius, pastarasis priimtas 2013 m. rugsėjo mėn. Remiantis išdėstytomis išvadomis, Gruzijos valdžios institucijoms teikiamos šios su migracijos valdymo kriterijais susijusios rekomendacijos: · sukurti migracijos valdymo teisinę sistemą priimant įstatymą dėl užsieniečių ir asmenų be pilietybės teisinės padėties ir visus būtinus potvarkius; · toliau stiprinti ir racionalizuoti institucijų pajėgumus, inter alia, Vidaus reikalų ministerijoje sukuriant Migracijos tarnybą; · užtikrinti Judumo centro kaip institucijos svarbą vyriausybinėse struktūrose, be kita ko, skiriant tinkamus žmogiškuosius ir finansinius išteklius reintegracijos pagalbai teikti; · spartinti laikino neteisėtų migrantų apgyvendinimo centro kūrimo darbus ir užtikrinti, kad būtų skirti centro veiklai būtini finansiniai ir žmogiškieji ištekliai; · toliau įgyvendinti Migracijos strategiją ir jos veiksmų planą; pradėti rengti kito programavimo laikotarpio strategiją; · spartinti Bendros migracijos analitinės sistemos kūrimo darbus laikantis duomenų apsaugos standartų ir · stiprinti duomenų rinkimo pajėgumus, inter alia, sukuriant elektroninę neteisėtos migracijos duomenų bazę. 4.3. Prieglobstis ES ir tarptautinius standartus atitinkančios prieglobsčio politikos teisinės ir institucinės sistemos, visiškai laikantis negrąžinimo principo ir numatant papildomos apsaugos galimybes, konsolidavimas priimant teisės aktus, kuriais užtikrinamos veiksmingos ir sąžiningos statuso nustatymo procedūros, teisių (judėjimo laisvės, teisės naudotis sveikatos priežiūros ir švietimo paslaugomis, kitomis darbo ir socialinėmis teisėmis) apsauga, ilgalaikiai problemų sprendimai, įskaitant pabėgėlių ar asmenų, kuriems suteikta kitos formos tarptautinė apsauga, integraciją ir ypatingas dėmesys skiriamas pažeidžiamoms grupėms 2011 m. priimtas įstatymas dėl pabėgėlių ir humanitarinio statuso (toliau – įstatymas dėl pabėgėlių)[14]. Priėmus šį įstatymą, įgyvendinti trys potvarkiai, kuriais nustatytos pabėgėlio statuso arba kitos formos apsaugos suteikimo procedūros, apgyvendinimo priėmimo centre tvarka ir prieglobsčio prašytojų metinio registravimo Gruzijoje taisyklės. Įstatyme dėl pabėgėlių tinkamai įtvirtintas negrąžinimo principas. Juo aiškiai nustatyti humanitarinio statuso suteikimo motyvai pagal Europos žmogaus teisių konvencijos 3 straipsnį. Pagal įstatymą dėl pabėgėlių neteisėtai Gruzijoje esantys asmenys prieglobsčio prašymą turi pateikti per 24 valandas nuo atvykimo į Gruzijos teritoriją ir šis terminas gali būti pratęstas tik dėl ypatingų, nuo jų nepriklausančių aplinkybių. Jei termino nesilaikoma, prašymas atmetamas. Šis terminas netaikomas teisėtai Gruzijoje esantiems asmenims. Atlikus preliminarų prieglobsčio prašymo vertinimą, parengiamas prieglobsčio prašytojo profilis ir šešiems mėnesiams suteikiamas prieglobsčio prašytojo statusas. Šiuo pradiniu etapu priimtą nepalankų sprendimą galima užginčyti teisme. Kai asmuo užregistruojamas kaip prieglobsčio prašytojas, su juo rengiamas pokalbis, renkama informacija apie kilmės šalį ir priimamas sprendimas dėl statuso. Jeigu priimamas nepalankus sprendimas, gali būti teikiami apeliaciniai skundai. Už prieglobsčio procedūras, už prieglobsčio prašytojų ir asmenų, kuriems suteikta tarptautinė apsauga, apgyvendinimą atsakinga Šalies viduje iš Gruzijos okupuotųjų teritorijų perkeltų asmenų, pabėgėlių ir būsto ministerija. Sprendimus dėl prieglobsčio priima šeši pareigūnai. Šiuo metu informaciją apie kilmės šalį renka du pareigūnai: vienas iš jų dirba visą darbo dieną, kitas – ne visą darbo dieną. Ministerija ketina 2014 m. sukurti specialų skyrių, kuris rinktų informaciją apie kilmės šalį. Prieglobsčio prašytojams jų statusą patvirtinantis dokumentas išduodamas tik priėmus sprendimą dėl registracijos. Dokumente pateikta nuotrauka ir pagrindiniai duomenys. Kompetentinga institucija sprendimą dėl prieglobsčio prašytojo registracijos priima per 10 dienų. Jeigu sprendimas nepalankus, apeliacinius skundus galima teikti trims teismams. Dėl tokios tvarkos ir atsižvelgiant į teismo proceso trukmę prieglobsčio prašytojai iki prieglobsčio procedūros pabaigos gali neturėti jų statusą patvirtinančių dokumentų. Prieglobsčio prašytojai priimami tam skirtame priėmimo centre, kuriame gali apsigyventi 60 asmenų[15]. Ypač daug dėmesio skiriama pažeidžiamoms grupėms. Remiantis gauta informacija, kiekvienam nelydimam nepilnamečiui, siekiančiam gauti prieglobstį, paskiriamas globėjas; priėmimo centre teikiamos vertimo paslaugos. Sveikatos priežiūros paslaugas teikia valstybinės sveikatos priežiūros įstaigos, jos finansuojamos iš valstybės biudžeto. Pabėgėliai ir asmenys, kuriems suteiktas humanitarinis statusas, priėmimo centre gali gyventi tris mėnesius nuo statuso suteikimo dienos, jie gali naudotis švietimo ir medicininėmis paslaugomis ir gauti socialinę pagalbą. Asmenys gali vykti į kitą šalį ir (arba) grįžti į kilmės šalį. Jiems išduodamas laikinas leidimas gyventi ir kelionės dokumentas (pasas pagal JT Ženevos konvenciją). Taip pat suteikiama galimybė lankyti kalbų kursus (gruzinų ir užsienio kalbų) ir naudotis švietimo paslaugomis. Remiantis išdėstytomis išvadomis, Gruzijos valdžios institucijoms teikiamos šios su prieglobsčio kriterijais susijusios rekomendacijos: · toliau tobulinti galiojančią teisinę ir institucinę sistemą priimant būtinas pataisas, įskaitant pataisas, kuriomis užtikrinama, kad prieglobsčio prašytojams dokumentai būtų išduodami pačioje prieglobsčio procedūros pradžioje; · persvarstyti nuostatas, kuriomis nustatyta prievolė prieglobsčio prašymą pateikti per 24 valandas nuo atvykimo į šalies teritoriją; prieglobsčio prašymo pateikimas praėjus nustatytoms 24 valandoms neturėtų būti vienintelė priežastis atsisakyti registruoti prieglobsčio prašytoją; · stiprinti ministerijos institucinius pajėgumus, be kita ko, skiriant žmogiškuosius išteklius ir visų pirma pareigūnus, atsakingus už informacijos apie kilmės šalį rinkimą; · didinti prieglobsčio prašytojų priėmimo ir apgyvendinimo pajėgumus; · stiprinti duomenų rinkimo pajėgumus; · teikti Komisijai atitinkamus statistinius duomenis; · toliau svarstyti prieglobsčio procedūras, kad būtų vertinama, ar galimybė teikti skundus, kai dėl to sustabdomas sprendimų įgyvendinimas iki kol sprendimą priims paskutinės (trečiosios) instancijos teismas, nekelia pavojaus prieglobsčio procedūros ir apskritai prieglobsčio politikos veiksmingumui. 5. 3 skyrius. Viešoji tvarka ir visuomenės saugumas 5.1. Organizuoto nusikalstamumo, terorizmo ir korupcijos prevencija ir kova su jais ES ir tarptautinius standartus atitinkančios teisinės ir institucinės sistemos, kuria užtikrinama organizuoto nusikalstamumo prevencija ir kova su juo, konsolidavimas ir nacionalinės strategijos bei veiksmų plano, kuriame nustatytas tvarkaraštis, konkretūs tikslai, veikla, rezultatai, veiklos rezultatų rodikliai ir numatyta pakankamai žmogiškųjų bei finansinių išteklių, priėmimas Gruzija daro pažangą konsoliduodama teisinio reglamentavimo sistemą, kuria užtikrinama organizuoto nusikalstamumo prevencija ir kova su juo. Be jau galiojančių teisės aktų – įstatymo dėl kovos su organizuotu nusikalstamumu ir reketavimu, atitinkamų Baudžiamojo kodekso ir Baudžiamojo proceso kodekso nuostatų, įstatymo dėl kriminalinės žvalgybinės veiklos – 2013 m. spalio 4 d. priimtas naujas Policijos įstatymas, kuris įsigalios 2014 m. sausio 1 d. 2013 m. spalio mėn. Vyriausybės dekretu patvirtinta 2013–2014 m. Nacionalinė kovos su organizuotu nusikalstamumu strategija. Ji aprėpia kovą su įvairaus pobūdžio organizuotu nusikalstamumu, įskaitant „teisėtus vagis“, reketavimą, automobilių vagystes, neteisėtą šaunamųjų ginklų platinimą ir elektroninius nusikaltimus. 2013 m. lapkričio 4 d. priimtas Kovos su organizuotu nusikalstamumu veiksmų planas. Taip pat kuriama institucinė sistema. Atsižvelgiant į 2013 m. birželio 13 d. vyriausybės dekretą sukurta Kovos su organizuotu nusikalstamumu tarpinstitucinė taryba. Ją sudaro atitinkamų ministerijų atstovai ir jos pagrindinė užduotis – stebėti, kaip įgyvendinama minėta strategija ir veiksmų planas. ES ir tarptautinius standartus atitinkančios teisinės ir institucinės sistemos, kuria sprendžiama prekybos žmonėmis problema, konsolidavimas ir atitinkamo veiksmų plano, kuriame nustatytas tvarkaraštis, konkretūs tikslai, veikla, rezultatai, veiklos rezultatų rodikliai ir numatyta pakankamai žmogiškųjų bei finansinių išteklių, priėmimas Gruzija padarė nemenką pažangą laikydamasi kriterijaus, susijusio su kova su prekyba žmonėmis. Nuo 2003 m. pagal Gruzijos baudžiamąjį kodeksą prekyba žmonėmis laikoma nusikaltimu. Paskesnėmis kodekso pataisomis sugriežtintos sankcijos už prekybos žmonėmis nusikaltimus, nustatyta juridinių subjektų baudžiamoji atsakomybė, naudojimasis prekybos žmonėmis aukų teikiamomis paslaugomis laikomas nusikaltimu. Atsižvelgiant į Europos Tarybos Kovos su prekyba žmonėmis ekspertų grupės (GRETA) rekomendaciją, 2006 m. įstatymas dėl kovos su prekyba žmonėmis ir įstatymas dėl prekybos žmonėmis aukomis tapusių vaikų 2012 m. balandžio mėn. iš dalies pakeisti, inter alia, įtraukus nuostatą dėl individualaus rizikos vertinimo remiantis vaiko interesais.[16] Nuo 2006 m. veikia Valstybinis prekybos žmonėmis aukų apsaugos fondas ir Kovos su prekyba žmonėmis tarpinstitucinė taryba. Šiai tarybai, kurią sudaro atitinkamų ministerijų ir vyriausybinių įstaigų atstovai, vadovauja Teisingumo ministerija. 2013 m. kovo 15 d. Gruzijos Prezidentas priėmė tarybos parengtą 2013–2014 m. kovos su prekyba žmonėmis nacionalinį veiksmų planą. Į jį įtraukti tokie tikslai kaip prekybos žmonėmis prevencija, bendradarbiavimas su vietos ir tarptautinėmis nevyriausybinėmis organizacijomis, prokuratūros specialių tyrimo metodų tobulinimas ir su prekyba žmonėmis susijusios atitinkamų tarnybų veiklos koordinavimas. ES ir tarptautinius standartus atitinkančios teisinės ir institucinės sistemos, kuria užtikrinama korupcijos prevencija ir kova su ja, konsolidavimas, nacionalinės kovos su korupcija strategijos ir veiksmų plano, kuriame nustatytas tvarkaraštis, konkretūs tikslai, veikla, rezultatai, veiklos rezultatų rodikliai ir numatyta pakankamai žmogiškųjų bei finansinių išteklių, priėmimas, be kita ko, atsižvelgiant į kovos su korupcija institucijų, pvz., Kovos su korupcija tarpinstitucinės koordinavimo tarybos, kuri visų pirma siekia užtikrinti už kovą su korupcija atsakingų valdžios institucijų nepriklausomumą, veiksmingumą, teises bei atskaitomybę ir gerinti jų tarpusavio keitimąsi informacija, dedamas kovos su korupcija veiksmų koordinavimo pastangas; tinkamos teisinės ir institucinės sistemos užtikrinimas, įskaitant veiksmingam vidaus kontrolės mechanizmų, padedančių vykdyti korupcijos, be kita ko, aukšto rango pareigūnų korupcijos ir korupcijos sudarant tarptautinius sandorius, prevenciją ir užkardymą, ir nustatyti valdžios institucijų sąžiningumo standartus, veikimui būtinus antrinės teisės aktus; Europos Tarybos valstybių prieš korupciją grupės (GRECO) rekomendacijų vykdymas Per pastarąjį dešimtmetį Gruzija pradėjo visapusišką kovos su korupcija reformų procesą ir sukūrė teisinę ir institucinę sistemas, padėjusias pasiekti apčiuopiamų korupcijos prevencijos ir kovos su ja rezultatų[17]. Gruzija yra Jungtinių Tautų konvencijos prieš korupciją šalis ir yra ratifikavusi atitinkamas Europos Tarybos konvencijas dėl kovos su korupcija, būtent: 2003 m. Civilinės teisės konvenciją dėl korupcijos, 2008 m. Baudžiamosios teisės konvenciją dėl korupcijos ir jos 2013 m. papildomą protokolą. Gruzija padarė nemenką pažangą nustatydama baudžiamąją atsakomybę už korupciją. Į Gruzijos baudžiamąjį kodeksą įtraukti šie aktyvaus ir pasyvaus kyšininkavimo nusikaltimai: kyšio siūlymas ir žadėjimas, kyšininkavimas trečiojo asmens vardu ir kyšininkavimas per tarpininką. 2011 m. lapkričio mėn. aktyvios prekybos poveikiu nusikaltimo apibrėžtis išplėsta, kad būtų įtrauktos trečiosios šalys. Už pasyvų ir aktyvų kyšininkavimą, prekybą poveikiu, pinigų plovimą ir komercinį kyšininkavimą nustatyta juridinių subjektų baudžiamoji atsakomybė. Remiantis GRECO trečiojo vertinimo etapo atitikties ataskaita dėl kaltinimų[18], Gruzija tinkamai atsižvelgė į tris iš penkių rekomendacijų ir iš dalies atsižvelgė į dvi rekomendacijas, susijusias su Baudžiamosios teisės konvencijos dėl korupcijos papildomo protokolo ratifikavimu ir nuostata dėl nuoširdaus gailėjimosi. 2013 m. liepos 27 d. Gruzija ratifikavo papildomą protokolą, todėl galima laikyti, kad visiškai atsižvelgta į keturias iš penkių rekomendacijų. 2008 m. darbą pradėjo Kovos su korupcija tarpinstitucinio koordinavimo taryba. Tarybai, kurią sudaro 34 nariai[19], pavestos šios užduotys: koordinuoti kovos su korupcija veiksmus, dalyvauti stebint kovos su korupcija priemonių įgyvendinimą ir rengti kovos su korupcija ir jos prevencijos srities teisės aktus. Šiuo metu tarybos svarbiausi strateginiai prioritetai yra korupcijos teisėsaugos institucijose, muitinėje ir mokesčių sistemose prevencija ir partijų finansavimo skaidrumas. 2011 m. Gruzija iš dalies pakeitė pagrindinį įstatymą dėl piliečių politinių sąjungų. Naujomis politinių partijų finansavimo taisyklėmis juridiniams subjektams uždrausta dovanoti lėšas, nustatytos dovanojamų lėšų ribos, įtvirtinti dovanojamų lėšų bankiniai pavedimai siekiant užtikrinti skaidrumą ir tinkamesnę partijų finansavimo apskaitą, nustatyti partijų imamų paskolų apribojimai ir narystės mokesčių apribojimai. Valstybinei audito tarnybai pavesta partijų ir rinkimų kampanijų finansavimo stebėjimo užduotis. 2009 m. Gruzijos įstatymu dėl interesų konfliktų ir kovos su korupcija valstybės tarnyboje, be kita ko, reikalaujama, kad būtų viešai paskelbti valstybės pareigūnų ekonominiai interesai ir apsaugoti informatoriai. Gruzijos valstybės tarnybos biuras ir Kovos su korupcija tarpinstitucinio koordinavimo taryba baigia rengti naujo įstatymo dėl informatorių apsaugos projektą. Kovoti su korupcija ir užkirsti jai kelią taip pat padeda aukšto rango pareigūnų turto deklaravimo sistema, veikianti internete[20]. 2013 m. rugsėjo mėn. priimta įstatymo dėl interesų konfliktų ir kovos su korupcija valstybės tarnyboje pataisa, kuria dar 400 valstybės tarnautojų nustatyta prievolė deklaruoti turtą. Neseniai priimtos įstatymo dėl valstybės tarnybos pataisos, kuriomis į Valstybės tarnautojų elgesio kodeksą įtrauktas naujas skyrius, parengtas pagal Europos Tarybos Ministrų Komiteto valstybės tarnautojų pavyzdinį elgesio kodeksą[21]. Pataisomis visiems valstybės tarnautojams nustatyta prievolė vadovui arba teisėsaugos institucijoms perduoti bet kokius neteisėtos veiklos, įskaitant korupciją, įrodymus arba pranešti apie pagrįstus įtarimus. Šiomis pataisomis taip pat numatyta rengti naujai įdarbintiems valstybės tarnautojams skirtus privalomus mokymus, susijusius su kova su korupcija. 2013 m. gegužės mėn. Gruzijos parlamentas priėmė įstatymo dėl bendrosios jurisdikcijos teismų pataisas, kuriomis sustiprintas teisminių institucijų nepriklausomumas ir sąžiningumo principų laikymasis. Pataisomis siekta laikytis tarptautinių bei Europos standartų ir atsižvelgti į Venecijos komisijos 94-ajame posėdyje priimtą nuomonę[22]. Gruzija numato tolesnes reformas, susijusias su teisėjų skyrimu ir jų paaukštinimu. Parlamentas priėmė Gruzijos įstatymo dėl prokuratūros pataisas, kurios įsigaliojo 2013 m. birželio mėn. Taip visi prokuratūrų įgaliojimai, kurie anksčiau buvo suteikti Teisingumo ministerijai, perduoti Gruzijos Vyriausiajam prokurorui. Vyriausiąjį prokurorą Teisingumo ministro siūlymu skiria ir atleidžia Gruzijos Prezidentas. Vyriausiasis prokuroras skiria ir atleidžia visus prokurorus ir prokuratūros darbuotojus, atlieka tyrimus, vykdo baudžiamąjį persekiojimą už nusikaltimus, įskaitant su korupcija susijusius nusikaltimus, kuriuos padarė aukšto rango pareigūnai, pvz., prezidentas, parlamento ar vyriausybės nariai, Aukščiausiojo Teismo pirmininkas, valstybinis gynėjas ir vyriausiasis kontrolierius. Valstybinė viešųjų pirkimų sistema pertvarkyta 2010 m. sukūrus bendrą elektroninę viešųjų pirkimų sistemą. Šiuo metu visi konkursai vykdomi elektroniniu būdu. Bendroje elektroninėje viešųjų pirkimų sistemoje sukurtas „juodasis sąrašas“, į kurį įtrauktos įmonės, kurioms vienerius metus draudžiama dalyvauti viešųjų pirkimų procedūrose, ir reikalavimus atitinkančių įmonių sąrašas. Finansinių veiksmų darbo grupės, kovojančios su pinigų plovimu ir teroristų finansavimu, nustatytos ES ir tarptautinius standartus atitinkančios teisinės ir institucinės sistemos, kuria užtikrinama pinigų plovimo prevencija ir kova su ja, konsolidavimas ir reguliarus atitinkamos nacionalinės strategijos atnaujinimas; nepriklausomo finansinės žvalgybos padalinio sukūrimas ir konsolidavimas, tinkamų jo įgaliojimų ir išteklių užtikinimas Pastaraisiais metais Gruzija tobulino kovos su pinigų plovimu ir kovos su teroristų finansavimu teisinio reglamentavimo sistemą užtikrindama techninių reikalavimų atitiktį tarptautiniams kovos su pinigų plovimu ir kovos su teroristų finansavimu standartams ir ES teisei. Pvz., nuo 2012 m. išperkamosios nuomos bendrovės, auditoriai, apskaitininkai ir kvalifikuotos kredito įstaigos laikomos įpareigotaisiais subjektais[23]; sugriežtintos finansinėms institucijoms taikomos prevencinės priemonės. Nors artimiausiu metu Gruzija ketina prie įpareigotųjų subjektų priskirti teisininkus, tokių subjektų sąrašas kol kas ne visiškai atitinka tarptautinius ir Europos reikalavimus, nes kovos su pinigų plovimu įstatymas netaikomas nekilnojamojo turto agentams, patikos ir bendrovių paslaugų teikėjams ir e. pinigų įstaigoms. Gruzija priėmė keletą teisės aktų, pagrįstų kovos su pinigų plovimu įstatymu, kuriuose nustatyti išsamesni reikalavimai, taikomi tokiems įpareigotiesiems subjektams kaip kredito unijos, valiutų keityklos, pinigų išdavimo subjektai, lošimo namai, loterijų organizatoriai, notarai ir kt. Kalbant apie poreikį stiprinti institucijų bendradarbiavimą, nors kelios kompetentingos ministerijos pasirašė susitarimo memorandumą dėl institucijų tarpusavio bendradarbiavimo įstatymų vykdymo srityje, įskaitant pinigų plovimo nusikaltimą, veiksmingumo didinimo, Gruzija kol kas nesukūrė kovos su pinigų plovimu ir (arba) kovos su teroristų finansavimu tarybos, kuri inicijuotų visą kovos su pinigų plovimu ir teroristų finansavimu veiklą ir ją koordinuotų. Gruzija ketina priimti nacionalinę kovos su pinigų plovimu bei teroristų finansavimu strategiją ir įgyvendinimo veiksmų planą ir šiuo tikslu sukūrė tarpinstitucinę darbo grupę. Svarbus žingsnis siekiant užkirsti kelią piktnaudžiavimui juridinio subjekto statusu, yra Nacionalinės viešojo registro agentūros, kuri valdytų juridinių subjektų registravimo sistemą, sukūrimas. Tačiau 2012 m. Gruzijos vertinime, kurį atliko Pinigų plovimo prevencijos priemonių įvertinimo ekspertų komitetas (toliau – MONEYVAL), nustatyta nemažai svarbių trūkumų[24]. Nors 2011 m. gruodžio mėn. Gruzija iš dalies pakeitė savo sistemą, kad atsižvelgtų į Jungtinių Tautų Saugumo Tarybos rezoliucijas 1267 ir 1373, MONEYVAL vertinime nurodyta, kad ne visiškai laikomasi tam tikrų teisinių standartų. Finansinės priežiūros tarnyba – Gruzijos finansinės žvalgybos padalinys – įkurta pagal 2003 m. Kovos su pinigų plovimu įstatymo 10 straipsnį. Tarnyba nepriklausomai vykdo veiklą ir nėra pavaldi jokiai institucijai. Šiai tarnybai nacionaliniu lygmeniu teikiami pranešimai apie įtarimą keliančius sandorius bei apie sandorius grynaisiais pinigais ir kita su pinigų plovimu ir teroristų finansavimu susijusi informacija, kurią ji analizuoja ir platina. Bendradarbiaudama su atitinkamomis institucijomis Finansinės priežiūros tarnyba šiuo metu rengia įstatymo dėl kovos su pinigų plovimu ir teroristų finansavimu pataisas, kuriomis siekiama šalinti 2012 m. MONEYVAL ataskaitoje nustatytus trūkumus. Remiantis Gruzijos pateikta informacija, 2011 m. gruodžio mėn. pradėta naudoti nauja programinė įranga, padedanti nustatyti įtarimą keliančius sandorius. Net jeigu šiuo metu nėra galimybės nustatyti šios programinės įrangos veiksmingumo, vilčių teikia išaugęs pranešimų, kuriuos tarnyba perduoda teisėsaugos institucijoms, skaičius[25]. ES ir tarptautinius standartus atitinkančios nacionalinės kovos su narkotikais strategijos ir veiksmų plano, kuriame nustatytas tvarkaraštis, konkretūs tikslai, veikla, rezultatai, veiklos rezultatų rodikliai ir numatyta pakankamai žmogiškųjų bei finansinių išteklių, priėmimas 2011 m. lapkričio mėn. remiant Teisingumo ministerijai sukurta Kovos su narkotikų vartojimu tarpinstitucinio koordinavimo taryba. Tarybai priklauso tarptautinių ir nevyriausybinių organizacijų atstovai. Birželio mėn. taryba parengė 2013–2015 m. nacionalinę kovos su narkotikais strategiją ir jos veiksmų planą. Remiantis Gruzijos valdžios institucijų pateikta informacija, rengdama šiuos du dokumentus taryba rėmėsi 2012 m. ES kovos su narkotikais strategija ir Europos Tarybos Pompidu grupės, atsakingos už kovą su narkotikų vartojimu ir jų kontrabanda, ekspertų nurodymais. Tuo metu, kai buvo rengiama ši ataskaita, taryba Pompidu grupės pastabas įtraukė į Nacionalinę kovos su narkotikais strategiją ir jos veiksmų planą, kuriuos Vyriausybė turėtų priimti iki 2013 m. pabaigos. Taip pat rengiamos atitinkamų teisinių priemonių[26] pataisos. Visų susijusių JT ir Europos Tarybos konvencijų ir jų protokolų minėtose srityse ir kovos su terorizmu srityje, įskaitant 2005 m. Europos Tarybos konvenciją dėl pinigų išplovimo ir nusikalstamu būdu įgytų pajamų paieškos, arešto bei konfiskavimo, Hagos konvenciją dėl vaikų apsaugos (1996 m. Konvenciją dėl jurisdikcijos, taikytinos teisės, pripažinimo, vykdymo ir bendradarbiavimo tėvų pareigų ir vaikų apsaugos priemonių srityje), 2007 m. Europos Tarybos vaikų apsaugos nuo seksualinio išnaudojimo ir seksualinės prievartos konvenciją ir Baudžiamosios teisės konvencijos dėl korupcijos papildomą protokolą, pasirašymas, ratifikavimas ir perkėlimas į nacionalinę teisę Baudžiamosios teisės konvencijos dėl korupcijos papildomą protokolą Gruzijos parlamentas ratifikavo 2013 m. liepos mėn., 2005 m. Europos Tarybos konvenciją dėl pinigų išplovimo ir nusikalstamu būdu įgytų pajamų paieškos, arešto bei konfiskavimo – 2013 m. spalio mėn. Kalbant apie vaikų apsaugos priemones, šiuo metu vykdomos būtinos vidaus teisinės procedūros. 5.2. Teisminis bendradarbiavimas baudžiamosiose bylose Savitarpio pagalbos teisinės ir institucinės sistemos konsolidavimas 2010 m. spalio mėn. įsigaliojo įstatymas dėl tarptautinio bendradarbiavimo baudžiamosiose bylose[27], kuriuo reglamentuojami su tarptautiniu bendradarbiavimu susiję klausimai. Šiuo įstatymu reglamentuojamas tarptautinis bendradarbiavimas, įskaitant tokius aspektus kaip savitarpio teisinė pagalba, ekstradicija, nuteistų asmenų perdavimas, baudžiamojo proceso perdavimas ir teismo sprendimų baudžiamosiose bylose vykdymas. Gruzija taip pat yra įvairių JT ir Europos Tarybos konvencijų ir dvišalių susitarimų, kuriais nustatytas teisinis bendradarbiavimo su kitomis valstybėmis pagrindas, šalis[28]. Gruzija taip pat svarsto galimybę pasirašyti Europos konvencijos dėl ekstradicijos trečiąjį papildomą protokolą. Susijusių tarptautinių konvencijų ir protokolų, būtent Europos konvencijos dėl savitarpio pagalbos baudžiamosiose bylose antrojo papildomo protokolo pasirašymas, ratifikavimas ir perkėlimas į nacionalinę teisę Europos konvencijos dėl savitarpio pagalbos baudžiamosiose bylose antrasis papildomas protokolas buvo pasirašytas 2013 m. kovo mėn. ir jį Gruzijos parlamentas ratifikavo 2013 m. spalio mėn. 2013 m. spalio 22 d. įsigaliojo naujas įstatymas dėl tarptautinio teisėsaugos institucijų bendradarbiavimo, kuriuo į Gruzijos teisės aktus perkeltos privalomos dvišalių ir daugiašalių tarptautinių susitarimų nuostatos. 5.3. Teisėsaugos institucijų bendradarbiavimas Atitinkamų nacionalinių tarnybų veiklos koordinavimo mechanizmo ir bendros duomenų bazės, prie kurios atitinkami pareigūnai gali tiesiogiai prisijungti, sukūrimas 2013 m. gegužės 16 d. įsigaliojo Vidaus reikalų ministerijos, Teisingumo ministerijos, Finansų ministerijos, Vyriausiosios prokuratūros ir Finansinės priežiūros tarnybos susitarimo memorandumas dėl tarpinstitucinio bendradarbiavimo teisėsaugos klausimais. Siekiant lengvinti teisėsaugos institucijų veiksmų koordinavimą, memorandumu numatyta, be kita ko, kurti kontaktinius centrus, saugią e. pašto sistemą, ad hoc tyrėjų grupes ir kt. Vidaus reikalų ministerija rengia tarpinstitucinio elektroninio keitimosi duomenimis programinę įrangą, kuri palengvintų keitimąsi konfidencialiais duomenimis. 5.4. Duomenų apsauga ES ir tarptautinius standartus atitinkančios teisinės ir institucinės duomenų apsaugos sistemos konsolidavimas priimant, be kita ko, potvarkius, nurodymus ir gaires, kuriais reglamentuojamos procedūros, pareigos ir atsakomybė 2012 m. gegužės mėn. įsigaliojo Asmens duomenų apsaugos įstatymas. VII skyriaus „Administracinė atsakomybė“ nuostatos įsigaliojo 2013 m. sausio mėn., o tam tikros nuostatos, susijusios su Asmens duomenų apsaugos inspektoriaus galiomis privačiajame sektoriuje, įsigalios tik 2016 m. Naujai paskirtas Asmens duomenų apsaugos inspektorius svarsto galimybę peržiūrėti 2012 m. Asmens duomenų apsaugos įstatymą, todėl ekspertai šiuo metu nagrinėja galiojančią teisės sistemą. Atitinkamų tarptautinių konvencijų, protokolų ir rekomendacijų, įskaitant 2001 m. Europos Tarybos konvencijos 108 dėl asmenų apsaugos ryšium su asmens duomenų automatizuotu tvarkymu papildomo protokolo, susijusio su priežiūros institucijomis ir tarpvalstybiniais duomenų srautais, ir Europos Tarybos Ministrų komiteto rekomendaciją Nr. R(87) 15, reglamentuojančią asmens duomenų naudojimą policijos sektoriuje, pasirašymas, ratifikavimas ir perkėlimas į nacionalinę teisę 2013 m. gegužės mėn. Gruzija pasirašė Europos Tarybos duomenų apsaugos konvencijos 2001 m. papildomą protokolą ir 2013 m. liepos mėn. parlamentas jį ratifikavo. Vidaus reikalų ministerija, pasikonsultavusi su Asmens duomenų apsaugos inspektoriumi, baigia rengti Asmens duomenų tvarkymo ir apsaugos Vidaus reikalų ministerijoje instrukcijas. Nepriklausomos duomenų apsaugos priežiūros institucijos sukūrimas ir tinkamų galių ir įpareigojimų suteikimas Remiantis Asmens duomenų apsaugos įstatymu, inspektorius veikia nepriklausomai; jis neturėtų būti pavaldus jokiam valstybės pareigūnui ar institucijai, dirbdamas turi vadovautis Gruzijos Konstitucija, tarptautiniais susitarimais, Asmens duomenų apsaugos įstatymu ir kitais susijusiais teisės aktais ir statutais. Ministro pirmininko potvarkiu Asmens duomenų apsaugos inspektorius pagal Asmens duomenų apsaugos įstatymą paskirtas 2013 m. birželio 28 d. Per pirmuosius tarnybos mėnesius inspektorius parengė tarnybos struktūrą ir statutą ir pradėjo darbuotojų įdarbinimo procesą. 2013 m. liepos 3 d. Vyriausybės įsakymu Nr. 699 sukurtas Asmens duomenų apsaugos inspektoriaus tarnybos rezervo fondas 2013 m. Vyriausybė turi skirti patalpas ir būtiną įrangą. Remiantis išdėstytomis preliminariomis išvadomis, Gruzijos valdžios institucijoms teikiamos šios su 3 skyriaus kriterijais susijusios rekomendacijos: · toliau dėti pastangas kovojant su organizuotu nusikalstamumu ir vykdyti jo prevenciją, visų pirma konsoliduoti teisinę ir institucinę sistemą, inter alia, priimant Kovos su organizuotu nusikalstamumu veiksmų planą; · toliau laikytis ES ir tarptautinių standartų, susijusių su kova su prekyba žmonėmis ir jos prevencija; visų pirma rekomenduojama, kad Gruzijos valdžios institucijos, iš naujo vertindamos galiojančią teisinio reglamentavimo sistemą, svarstytų galimybę, be kita ko, skirti nacionalinį pranešėją, kuriam būtų pavesta užduotis atlikti prekybos žmonėmis tendencijų vertinimus, vertinti kovos su prekyba žmonėmis veiksmų rezultatus, teikti ataskaitas, teisėjams ir policijos pareigūnams skirtus mokymus kovos su prekyba žmonėmis srityje rengti ir kitiems specialistams, pvz., konsulatams, profesinėms sąjungoms ir nevyriausybinėms organizacijoms; daryti pažangą kuriant kovos su korupcija ir jos prevencijos teisinio reglamentavimo bei politikos sistemą, ir visų pirma užtikrinti, kad teisės aktais, institucijomis ir vykdoma veikla būtų garantuojamas prokurorų nepriklausomumas nuo politikų kišimosi; tęsti reformas, kuriomis užtikrinamas teisminių institucijų nepriklausomumas ir sąžiningumo principų laikymasis; kalbant apie turto deklaracijas ir interesų konfliktus, užtikrinti, kad veiktų veiksmingi ir nepriklausomi patikros mechanizmai ir būtų nustatytos veiksmingos, proporcingos ir atgrasomos sankcijų sistemos; toliau peržiūrėti partijų finansavimo teisės aktus atsižvelgiant į GRECO, Venecijos komisijos ir ESBO / Demokratinių institucijų ir žmogaus teisių biuro (ODIHR) rekomendacijas; užtikrinti, kad Kovos su korupcija tarnyba turėtų būtinų analitinių ir organizacinių pajėgumų, įskaitant tinkamus finansinius ir žmogiškuosius išteklius; priimti informatorių apsaugos teisės aktus ir sukurti informatorių apsaugos sistemą, kuri būtų taikoma privačių įmonių, teikiančių viešomis lėšomis finansuojamas paslaugas, darbuotojams; dėti daugiau pastangų kuriant kovos su pinigų plovimu bei teroristų finansavimu ir jų prevencijos teisinę bei institucinę sistemą. Taip pat būtina šalinti MONEYVAL ataskaitoje nurodytus trūkumus. Reikia tobulinti veiklos pajėgumus ir ministerijoms tinkamiau tarpusavyje koordinuoti veiksmus; kovos su pinigų plovimu ir kovos su teroristų finansavimu tarybos sukūrimas galėtų padėti daryti pažangą šioje srityje. Galiausiai turėtų būti priimta nacionalinė kovos su pinigų plovimu bei teroristų finansavimu strategija ir jos veiksmų planas; priimti Europos ir tarptautinius standartus atitinkančią nacionalinę kovos su narkotikais strategiją bei veiksmų planą ir užtikrinti, kad būtų skirti jų įgyvendinimui būtini žmogiškieji ir finansiniai ištekliai; toliau konsoliduoti teisinio reglamentavimo ir politikos sistemą; · į nacionalinės teisės aktus perkelti 2005 m. Europos Tarybos konvenciją dėl pinigų išplovimo ir nusikalstamu būdu įgytų pajamų paieškos, arešto bei konfiskavimo, Baudžiamosios teisės konvencijos dėl korupcijos papildomą protokolą, Hagos konvenciją dėl vaikų apsaugos (1996 m. Konvenciją dėl jurisdikcijos, taikytinos teisės, pripažinimo, vykdymo ir bendradarbiavimo tėvų pareigų ir vaikų apsaugos priemonių srityje) ir 2007 m. Europos Tarybos vaikų apsaugos nuo seksualinio išnaudojimo ir seksualinės prievartos konvenciją; · toliau teikti informaciją apie teisminio bendradarbiavimo baudžiamosiose bylose teisinio reglamentavimo ir institucinę sistemą, įskaitant atitinkamas Baudžiamojo proceso kodekso nuostatas; · toliau stiprinti teisėsaugos institucijų bendradarbiavimą, be kita ko, kuriant saugaus keitimosi duomenimis programinę įrangą; · toliau teikti informaciją apie duomenų apsaugos teisinio reglamentavimo ir institucinę sistemą, taip pat apie šiuo metu svarstomas galiojančios teisės sistemos pataisas; · užbaigti rengti ir priimti Asmens duomenų tvarkymo ir apsaugos Gruzijos vidaus reikalų ministerijoje instrukcijas ir · Asmens duomenų apsaugos inspektoriaus tarybai skirti būtinus žmogiškuosius, logistinius ir finansinius išteklius. 6. 4 skyrius. Išorės santykiai ir pagrindinės teisės 6.1. Judėjimo laisvė Gruzijoje Teisėtai šalyje esančių užsieniečių arba asmenų be pilietybės teisinės ir reguliavimo sistemos konsolidavimas siekiant panaikinti nepagrįstus apribojimus Rengiama teisinio reglamentavimo ir reguliavimo sistema. Asmenų be pilietybės skaičiaus mažinimo darbo grupė rengia Gruzijos pilietybės įstatymo projektą, dėl kurio ministerijos tarpusavyje konsultavosi ir kurį tikimasi pateikti parlamentui per ateinančius mėnesius. Įstatymo projektu nustatyti mechanizmai, kuriais siekiama mažinti asmenų be pilietybės skaičių ir vykdyti prevenciją, kaip nurodyta 1961 m. JT Konvencijoje dėl asmenų be pilietybės skaičiaus mažinimo. Gruzija taip pat svarsto galimybę prisijungti prie 1961 m. Konvencijos. 6.2. Kelionės ir asmens tapatybės dokumentų išdavimo sąlygos ir procedūros Teisinės ir reguliavimo sistemos, kuria laikantis nediskriminavimo principo būtų užtikrintos visapusiškos ir veiksmingos galimybės piliečiams, įskaitant moteris, vaikus, neįgaliuosius, šalies viduje perkeltus asmenis, mažumoms priklausančius asmenis ir kitas pažeidžiamas grupes, gauti kelionės ir asmens tapatybės dokumentus, konsolidavimas Valstybės tarnybos vystymo agentūra, bendradarbiaudama su UNHCR ir UNICEF, įgyvendino keletą ES finansuojamų projektų, kuriais siekiama spręsti dokumentų neturinčių asmenų klausimą. Pranešama, kad nuo 2008 m. nustatyta daugiau kaip 11 000 dokumentų neturinčių asmenų tapatybė, iš kurių apie 7 000 atliko civilinės registracijos procedūras ir gavo atitinkamus dokumentus. Nuo 2008 m. pabėgėliams išduodami kelionės dokumentai, o nuo 2010 m. tokiuose kelionės dokumentuose pateikiami biometriniai duomenys. Imtasi praktinių priemonių, kad būtų atsižvelgta į žmonių su negalia poreikius. 6.3. Piliečių teisės, įskaitant mažumų apsaugą Visapusiško kovos su diskriminacija įstatymo priėmimas, vadovaujantis JT ir Europos Tarybos stebėjimo institucijų rekomendacijomis, kad būtų užtikrinta veiksminga apsauga nuo diskriminacijos Gruzija šiuo metu deda pastangas, kad būtų sukurta visapusiška kovos su diskriminacija teisinio reglamentavimo sistema. Be konstitucinių kovos su diskriminacija nuostatų ir nuostatų, įtrauktų į įvairius baudžiamosios[29], civilinės ir administracinės teisės įstatymus, Teisingumo ministerija parengė kovos su diskriminacija įstatymo projektą, kurį peržiūri tarptautiniai ekspertai ir kuris turėtų būti pateiktas parlamentui iki 2013 m. pabaigos. Įstatymo projektu siekiama „panaikinti visų formų diskriminaciją Gruzijos teritorijoje arba jos jurisdikcijoje ir užtikrinti, kad visi asmenys galėtų vienodai naudotis įstatymais nustatytomis teisėmis neatsižvelgiant į rasę, odos spalvą, kalbą, lytį, amžių, pilietybę, kilmę, gimimo vietą, gyvenamąją vietą, civilinę būklę, nėštumą ar motinystę, materialinį ar socialinį statusą, sveikatos būklę, negalią, religiją ar įsitikinimus, priklausimą nacionalinei, etninei ar socialinei grupei, politines pažiūras ar nuomonę, seksualinę orientaciją, lyties tapatybę ar bet kokiu kitu pagrindu.“[30] Juo draudžiama daugialypė diskriminacija[31], apibrėžiama tiesioginė ir netiesioginė diskriminacija[32], numatoma nuo diskriminacijos nukentėjusių asmenų apsauga[33]. Nors įstatymas bus taikomas visose valdžios institucijų, fizinių asmenų ir juridinių subjektų veiklos srityse[34], neaišku, ar jis taip pat bus taikomas privačiajame sektoriuje. Įstatymo projektu taip pat sukuriama Lygių teisių apsaugos inspektoriaus pareigybė[35] ir įtrauktos nuostatos dėl apeliacijos procedūrų[36], įskaitant nuostatas dėl prievolės įrodyti. Atitinkamų JT ir Europos Tarybos kovos su diskriminacija priemonių pasirašymas, ratifikavimas ir perkėlimas į nacionalinės teisės aktus, atsižvelgiant į JT Konvenciją dėl asmenų be pilietybės skaičiaus mažinimo ir Europos Tarybos rekomendacijas dėl Europos regioninių arba mažumų kalbų chartijos Gruzija ratifikavo tarptautines mažumų apsaugos ir kovos su įvairių formų diskriminacija tarptautines sutartis, įskaitant JT Tarptautinę konvenciją dėl visų formų rasinės diskriminacijos panaikinimo ir Europos Tarybos Tautinių mažumų apsaugos pagrindų konvenciją. Gruzija taip pat rengiasi ratifikuoti Europos regioninių arba mažumų kalbų chartiją. Todėl 2013 m. birželio mėn. Vyriausybė suformavo aukšto lygio tarpinstitucinę komisiją, kuriai pavesta šios srities politikos formavimo užduotis. Ši komisija glaudžiai bendradarbiauja su vyriausybės institucijomis, pilietine visuomene, mažumų bendruomenių grupėmis ir Europos Tarybos ekspertais. Sąžiningų ir skaidrių Gruzijos pilietybės suteikimo sąlygų nustatymas Kaip nurodyta pirmiau, Gruzija rengia naują įstatymą dėl Gruzijos pilietybės. Įstatymo projektu siekiama sukurti teisinę Gruzijos pilietybės suteikimo sistemą, kuri atitiktų JT Konvencijoje dėl asmenų be pilietybės skaičiaus mažinimo nustatytus standartus. Išsamios nacionalinės žmogaus teisių strategijos ir veiksmų, kuriais siekiama tinkamai atsižvelgti į konkrečias JT įstaigų, ESBO / Demokratinių institucijų ir žmogaus teisių biuro, Europos Tarybos / Europos komisijos kovai su rasizmu ir netolerancija ir tarptautinių žmogaus teisių organizacijų rekomendacijas, ypač įgyvendinti kovos su diskriminacija politiką, užtikrinti mažumų apsaugą, taip pat teisę į privatų gyvenimą ir religijos laisvę, plano priėmimas 2013 m. liepos 5 d. Vyriausybės potvarkiu sukurta Žmogaus teisių apsaugos strategijos ir veiksmų plano rengimo tarpinstitucinė taryba. Ją sudaro kompetentingų ministerijų ir kitų vyriausybės institucijų atstovai. Nevyriausybinių organizacijų ir tarptautinių institucijų[37], įskaitant ES delegaciją Gruzijoje, atstovai raginami dalyvauti Tarybos darbe. Remiantis išdėstytomis preliminariomis išvadomis, Gruzijos valdžios institucijoms teikiamos šios su 4 skyriumi susijusios rekomendacijos: · laikantis Europos ir tarptautinių standartų priimti naują įstatymą dėl Gruzijos pilietybės; · teisinio reglamentavimo sistemą suderinti su 1961 m. JT Konvencija dėl asmenų be pilietybės skaičiaus mažinimo; · parengti strategiją, kuri padėtų rasti sistemingesnį ir ilgalaikiškesnį dokumentų neturinčių asmenų problemos sprendimą; · teikti informaciją apie galiojančias teisines nuostatas ir išsamius statistinius duomenis, susijusius su teisėtai šalyje esančių užsieniečių ar asmenų be pilietybės registracijos procedūromis; · priimti Europos ir tarptautinius standartus atitinkantį išsamų kovos su diskriminacija įstatymą ir, atsižvelgiant į klausimo opumą, numatyti viešą kampaniją, kurios tikslas – paaiškinti įstatymą ir didinti informuotumą; užtikrinti, kad į valstybės tarnautojų mokymo programas būtų įtraukti mokymai, per kuriuos supažindinama su naująja teisine sistema; · toliau rengti politikos priemones, kurios leistų priimti Europos regioninių arba mažumų kalbų chartiją, ir numatyti informuotumo didinimo veiksmus; · priimti išsamią nacionalinę žmogaus teisių strategiją ir veiksmų planą. 7. Bendras vertinimas ir tolesni veiksmai Pagal nustatytus metodus Komisija, remdamasi Gruzijos perduota informacija ir atitinkamais teisės aktais bei politikos dokumentais, įvertino, kaip Gruzija įgyvendino VRLVP. 1 ir 2 skyrių vertinimą remiantis dokumentais papildė Komisijos tarnybų surengtas patikrinimas vietoje, kurį atlikti padėjo ES valstybių narių ekspertai ir ES delegacija Gruzijoje. Gruzijos padarytą pažangą su VRLVP susijusiose srityse Komisija taip pat stebėjo ES ir Gruzijos jungtiniame vizų režimo supaprastinimo komitete, ES ir Gruzijos jungtiniame readmisijos komitete ir ES ir Gruzijos teisingumo, laivės ir saugumo, žmogaus teisių ir demokratijos pakomitetyje. Kiekviename iš šių forumų padaryta pažanga palaikant ES ir Gruzijos dialogą ir joms bendradarbiaujant. Remdamasi išdėstytomis išvadomis, Komisija mano, kad Gruzija padarė labai didelę pažangą įgyvendindama VRLVP pirmojo etapo kriterijus. Teisinio reglamentavimo ir politikos sistemos, kuri būtina siekiant laikytis su dokumentų saugumu, įskaitant biometrinius duomenis, susijusių kriterijų ir su integruotu sienos valdymu susijusių kriterijų, srityje padaryta didelė pažanga. Gruzija taip pat daro tinkamą pažangą laikydamasi pirmojo etapų kriterijų, susijusių su migracijos valdymu, prieglobsčiu, viešąja tvarka ir saugumu, išorės santykiais ir pagrindinėmis teisėmis. Komisija toliau padės Gruzijai įgyvendinti VRLVP ir aktyviai stebės, kaip laikomasi visų keturių VRLVP skyrių kriterijų, kad 2014 m. Europos Parlamentui ir Tarybai praneštų apie VRLVP įgyvendinimo pažangą. [1] 2012 m. spalio 15 d. Liuksemburge vykusiame 3191-ajame Užsienio reikalų tarybos posėdyje priimtų Tarybos išvadų dėl Gruzijos 3 įtrauka. [2] Žr. su duomenų apsauga susijusius kriterijus. [3] 2011 m. liepos 27 d. dekretas Nr. 98. [4] Ibid. [5] Gruzijos valdžios institucijos turi pateikti įsakymą. [6] Remiantis turima informacija, neutralaus statuso kelionės dokumentus pripažįsta Jungtinės Amerikos Valstijos, Japonija, Izraelis ir aštuonios ES valstybės narės: Rumunija, Lenkija, Bulgarija, Slovakija, Čekija, Estija, Latvija ir Lietuva. [7] Įstatymas įsigalios 2014 m. sausio 1 d. [8] 75 km valstybinės sienos. [9] 258 km valstybinės sienos. [10] Pvz., su Lietuva, Latvija, Estija, Vengrija, Bulgarija, Lenkija, Suomija ir Vokietija. [11] Rengiamas Gruzijos Pasienio policijos ir Armėnijos Sienos apsaugos tarnybos susitarimas dėl bendradarbiavimo sprendžiant su sienomis susijusius klausimus. Taip pat rengiamas Gruzijos Vidaus reikalų ministerijos ir Armėnijos Nacionalinės saugumo tarnybos susitarimo dėl sienų atstovų projektas ir Gruzijos Vidaus reikalų ministerijos ir Armėnijos Nacionalinės saugumo tarnybos protokolo dėl keitimosi informacija taisyklių projektas. [12] Policijos patruliams skirtų mokymo programų trukmė prailginta nuo 12 savaičių (376 valandų) iki 20 savaičių (600 valandų), Pasienio policijos pareigūnams – nuo 6 savaičių (235 valandos) iki 14 savaičių (420 valandų). [13] Švietimo ir mokslo ministerija, Valstybės ministro išeivių reikalų tarnyba, Valstybės ministro europinės ir euroatlantinės integracijos tarnyba, Ekonomikos ir tvaraus vystymosi ministerija, Teisingumo ministerija (pirmininkas), Šalies viduje iš Gruzijos okupuotųjų teritorijų perkeltų asmenų, pabėgėlių ir būsto ministerija, Regioninės plėtros ir infrastruktūros ministerija, Užsienio reikalų ministerija, Nacionalinė statistikos tarnyba, Finansų ministerija, Vidaus reikalų ministerija (bendrapirmininkis), Darbo, sveikatos ir socialinių reikalų ministerija. [14] Įstatymas parengtas Jungtinių Tautų vyriausiojo pabėgėlių reikalų komisaro biurui įgyvendinant ES remiamą projektą. [15] Remiantis Gruzijos valdžios institucijų pateikta informacija, ypatingomis aplinkybėmis centras gali priimti iki 120 asmenų. [16] 2012 m. balandžio mėn. [17] 2012 m. Pasaulio banko ataskaitoje palankiai vertinami Gruzijos nuo 2003 m. pasiekti kovos su korupcija viešajame sektoriuje rezultatai. Remiantis 2013 m. Global Corruption Barometer duomenimis, tik 4 proc. Gruzijos piliečių teigia per pastaruosius 12 mėnesių mokėję kyšį bet kuriai vienai iš aštuonių tarnybų. Net 70 proc. respondentų teigia, kad per pastaruosius dvejus metus korupcijos lygis smarkiai sumažėjo. 2012 m. pagal Transparency International korupcijos suvokimo indeksą Gruziją užėmė 51 vietą (52 taškai iš 100). [18] GRECO trečiasis vertinimo etapas: 2013 m. birželio 21 d. Gruzijos atitikties ataskaita. Ataskaitą galima rasti adresu http://www.coe.int/t/dghl/monitoring/greco/evaluations/round3/GrecoRC3(2013)9_Georgia_EN.pdf. [19] 15 aukšto lygio vyriausybės atstovų, du parlamento nariai, teisminių institucijų atstovas ir 16 stebėtojų, atstovaujančių vietos ir tarptautinėms NVO, tarptautinėms organizacijoms, pagalbos teikėjams ir verslo asociacijoms. [20] Šiuo metu prievolė deklaruoti turtą nustatyta per 2 800 pareigūnų. [21] EBPO Stambulo kovos su korupcija veiksmų planas. Antras stebėjimo etapas. 2011 m. Gruzijos pažangos ataskaita. Rytų Europos ir Vidurinės Azijos kovos su korupcija tinklas. Ataskaitą galima rasti adresu http://www.oecd.org/corruption/acn/48807498.pdf. [22] Venecijos komisijos 94-ajame plenariniame posėdyje priimta Venecijos komisijos ir Europos Tarybos Žmogaus teisių ir teisinės valstybės generalinio direktorato Teisingumo ir žmogaus orumo direktorato bendra nuomonė dėl Gruzijos pagrindinio įstatymo dėl bendrosios jurisdikcijos teismų pataisų projekto. Venecija, kovo 8–9 d. Nuomonę galima rasti adresu http://www.venice.coe.int/webforms/documents/?pdf=CDL-AD(2013)007-e. [23] Sąvoka „įpareigotieji subjektai“ reiškia fizinius asmenis ir juridinius subjektus, kuriems Gruzijos kovos su pinigų plovimu įstatymu nustatyti įpareigojimai. [24] 2012 m. liepos 3 d. Ketvirtosios vertinimo misijos ataskaita dėl Gruzijos kovos su pinigų plovimu ir teroristų finansavimu, kurią galima rasti adresu http://www.coe.int/t/dghl/monitoring/moneyval/Evaluations/round4/GEO4_MER_MONEYVAL(2012)18_en.pdf. [25] Nuo 12 pranešimų 2012 m. iki 27 pirmąjį 2013 m. pusmetį. [26] Pvz., Administracinių teisės pažeidimų kodekso, Baudžiamojo kodekso, įstatymo dėl narkotinių medžiagų, psichotropinių medžiagų bei prekursorių kontrolės ir su narkotikais susijusios pagalbos. [27] Pagal įstatymą prašymus kitoms institucijoms siunčia tik viena centrinė institucija, t. y. Teisingumo ministerija. [28] Įskaitant 1957 m. Europos konvenciją dėl ekstradicijos ir jos 1975 m. ir 1978 m. papildomus protokolus, 1959 m. Europos konvenciją dėl savitarpio pagalbos baudžiamosiose bylose ir jos 1978 m. papildomą protokolą, 1970 m. Europos konvenciją dėl tarptautinio baudžiamųjų nuosprendžių pripažinimo, 1977 m. Europos konvenciją dėl kovos su terorizmu ir 1993 m. konvenciją dėl teisinės pagalbos ir teisinių santykių civilinėse, šeimos ir baudžiamosiose bylose. [29] Įskaitant nuostatą, kuria 2012 m. Baudžiamajame kodekse diskriminacija laikoma sunkinančia aplinkybe. [30] Įstatymo projekto 1 straipsnis. [31] Įstatymo projekto 2 straipsnis. [32] Ibid. [33] Įstatymo projekto 21 straipsnis. [34] Įskaitant įstatymo projekto 3 straipsnyje nurodytus darbo santykius, socialinę apsaugą ir sveikatos priežiūrą, teisę naudotis švietimo ir profesinio mokymo paslaugomis, kultūrą, rinkimus, pilietinę ir politinę veiklą, visuomenės informavimą ir žiniasklaidą, teisingumą, įkalinimo įstaigas, teisėsaugos institucijas, karines pajėgas, valstybės tarnybas ir naudojimąsi prekėmis ir paslaugomis. [35] Įstatymo projekto 7 ir tolesni straipsniai. [36] Įstatymo projekto 16–18 straipsniai. [37] JT biuras Gruzijoje, Europos Tarybos biuras Gruzijoje, USAID biuras Gruzijoje, Gruzijos advokatų asociacija, Gruzijos jaunųjų teisininkų asociacija, Transparency International biuras Gruzijoje, Atviros visuomenės fondas Gruzijoje ir kt.